khistorydata/jeongjo-sjw-relations huggingface dataset:
정조 19년
議政府左議政兪彦鎬十一度呈辭不允批答王若曰日下屢百言溫諭佇期遐心可回朝上十一度辭單又何過讓至此卿雖欲征日而邁月予實期若旱而作霖顧惟民國溢目之憂已悉前後敷心之批廟堂上有猷有爲之事卿必領會於心君臣際相與相須之方卿宜素講其誼然鎭日巽辭之擧莫念體國而改圖愧屢遭渙諭之言將歸應文而備數今予有爲卿而道者雖卿必聽予而怳然輔弼自異於庶官必貴文具之刊落上下交須於一體亦宜誠信之相孚故古人有麾不去之風所以先憂而後樂亦大臣無潔而退之義必也盡瘁而鞠躬而況予旣知卿以心卿亦事予以實同休共戚之諭已自遇巷之初筵佐治經邦之謨爰有卜甌之重命智慮綜密何憂庶務之稟裁規度簡恬久爲一世之推詡夫何交泰殷須之際連徹乞解陳懇之辭節序已過於陽生自當微疴之良已籌務多滯於晝接盍念屢誥之庸申於戲黃閣之丕責不輕宜體鼎象三之德紫泥之溫批屢降庶贊乾龍五之治亟斷來章庸副至意所辭宜不允故玆敎示想宜知悉弘文館副校理洪秀晩製進
정조 19년
副司果兪鉉章疏曰伏以臣以寒門冷跡疎才蔑學幸際昌辰濫竊科第猥廁淸班分已過矣榮亦極矣而未嘗出一言論一事仰副我聖上拂拭之盛恩居常愧懼如負大何惟其當官盡職之心根於彝性故年前待罪西郵時目見難救之驛弊思欲一陳天陛而昨秋柏府之除適以在外旋蒙恩遞厥後恒切出位之懼囁嚅不發向因冬雷之警誕降求言之敎則臣於其時雖無見職宜竭空疎而病伏後時不得一暴愚衷孤負聖恩私心耿耿今則事在目下終難泯默敢效無隱之義不顧趨俎之嫌而玆陳狂瞽之說冒死仰籲伏乞聖明垂察焉蓋國家之設置八路各驛所以傳王命而待使星則何莫非緊重者而惟此關西之大同驛自中和至義州通燕直路十二邑十三排站每站各置郵卒及馬劃給位田及結卜使之養馬立馬以奉使行勅行則法意甚美所重自別而法久弊生許多難支之弊難以悉擧其中最急最難保者二站安州之安興站乃三馹路交會之所也郭山之雲興站乃使行中火之所也以此之故安興站則三等馬合十九匹雲興站則三等馬只八匹而位田畓依馬匹之數多寡不同故安興站則位田在於淸川江邊十餘里長坪雲興站則元定制數少之中畓八石落在於龍川之鴨江邊矣兩處竝爲潦水所浸年年剝落盡入江水者安興則三十餘年雲興則十餘年自是厥後兩站殘卒春失播種之土秋無甔石之資而一番使行應入各百餘金以如干他處位田不勝支當東債西貸彌縫目前之急年年歲歲應役相屬前債未報後債隨至呼訴營驛終無救濟之策渠輩不堪其苦漸次逃躶餘存者安州則七八名郭山則四五名數小殘卒每當公行雇人立役渠等從何而辦出策應乎臣自壬子四月赴任之初目擊此狀不忍坐視面議巡營不啻累次而旣無代給之公物又乏買土之財力因循未果矣至甲寅四月道伯遞歸之時自甲寅至癸亥限十年各給二百兩於安興站事成節目而此不過一時救急之資不能當失土之萬一則今當燕行客使稠疊之時若不及今變通餘存必將盡逃而絶站之患迫在朝夕國體之虧損隣境之受侮倘復如何臣意則淸川江泥生處旣入於訓局今不可容易許給而義州楊下鎭革罷後該鎭所屬田畓多在於龍川地時付管餉廳而自義州收稅然太半爲奸吏之囊橐納於餉廳者僅爲什一若以此劃給兩站則雖半不及於兩站所失猶可爲補公用之一端故臣於莅任時論報營門發關該府事竟不行臣竊歎之今以此土分給兩站事甚無害而如或不然則亟令廟堂講究長策汲汲存恤使莫重朝聘往來之馹路毋至絶站生事之弊宜矣臣在西關時得聞廢四郡入去之民以其居址之狹窄還歸故鄕者多云心常訝惑矣今見流民訴冤之狀益聞四郡事情則所關莫大故敢此臚陳焉古慈城等四郡卽西藩要害之地賊路初程固不可空虛之處而國初因野人之侵掠不得已虛棄矣今則屢百年內更無侵軼之患而實多邊政之疎虞然難於創設至今因循識者之竊歎厥惟久矣今何幸聖明深軫西顧之憂屢降恩諭許民入處以爲實邊之地臣嘗欽仰大聖人作爲出尋常萬萬也各處民人之無土失業者伏聞聖敎皆以爲將復四郡遠近傳播一年之間男負女戴築室入籍者已千餘戶略略分田兩歲耕作則土品膏沃最甲於八道生穀倍蓰民皆蹈舞鼓腹咸頌粒我之洪恩而今春又有千餘戶聞風來到者夏秋以後追入之民又不知幾百千戶然以其許入之地長不過百里故實無分田立業之道卽以許民則不可界限爲之而每有小小許入之令故致有流民還歸之弊彷徨道次進退狼狽其在一視之政寧不矜惻哉蓋此四郡上承三甲下接滿浦地勢緊要其所固圉之道誠不當一刻虛徐則雖盡許四郡設邑防禦未爲不可而幅員旣大勢難造次實民則民戶未聚之前先爲設邑勢所難便然三四千戶居生之地則不可無管領措置之方而只許給復不復統攝則殆同逃世漏籍之民必多悖亂無法之弊此亦不可不軫念處也議者每以蔘場爲難而此則大不然人蔘之産每於高山絶頂之上而本不生於原野低濕之處則封其山而養蔘闢其野而許民可謂竝行不悖萬全無害之策若爲蔘而終靳復設則關東北嶺南産蔘之地未有方千里禁養者此豈非明效大驗耶聖敎中地雖加闢蔘不縮採之一句實是洞察利害之敎猗歟盛哉大抵凡事當以利害相較而今此復設之利不止一端臣請條陳之四郡之地沿江上下七百餘里只以江界一邑之卒丹黃兩節以八十九十把遞番守把於七百里之外而每把以一將七卒分定然一將守幕六卒登山採蔘一卒日以報警往來不暇雖全數守把尙患單虛而以此孤軍便同無人之境尙何防守之可言雖然一邑之痼弊則莫大於此男子困於遠戍女子疲於治農故民不聊生江界民戶曾爲二萬餘戶今不滿萬莫重邊邑漸就空疎此其一弊也把守若是孤弱故彼人犯越潛採年年浸盛千百爲群雄張聲勢任意來據於人蔘最多處細細摘採而我國蔘軍莫敢誰何不得接跡退在無蔘處採之故貢蔘之年年減縮者專由於此而爲渠免罪之地匿不以實聞若此不已不出十年進上之蔘將有全數闕封之慮此其二弊也處地自是賊路衝要而七百里之間無人守禦故彼人之犯採去而益盛前頭恐有生釁之端邊上之隱憂莫甚於此此其三弊也惟此三弊不可不汲汲變通之事而其所救弊之道專在於復設一款然一時四邑竝設爲難先於慈城舊界三四千戶已聚處設邑措置且觀民生之日繁四邑與二十餘鎭次第復設以此常居之民分番把守則西邊一帶便成金湯之固而江民遠戍之弊可以除矣其利一也列鎭碁置邊戶櫛比則彼人犯越之弊可祛而蔘採自無不足之患其利二也田結可增累萬結則邊食自足張官置吏其窠甚多則用人之道亦不苟簡其利三也此其開拓利害之最分曉處實邊設邑不可遲緩之狀從可瞭然而江界之奸鄕猾吏爲其失利假托蔘弊欺誣官家周遮漫漶雖屢勤聖敎而至今相持不欲設邑至令流民旣聚而復散使關係邊民之大政令大事業遷就不行豈不慨惜哉或者以爲四郡之地一竝許民則必有土曠人稀之患云云此亦似是而非者也大凡民人居生之道每於人家附近處止接故成聚成村成里成邑自少至多自近而遠漸至充實則寧有離群孤居終致零星蕭條之患也且此處則異於他以其土沃無稅之故窮民無依者自西自東自南自北歸者如市昨今兩年所聚已至三四千戶則來頭樂赴者之纏屬不絶從可知矣何慮乎民戶之不充也目今屢萬名流民棲遲道路無所止泊故如干民人連訴巡營與備局又欲天聽千里裹足徊徨京洛而亦無登徹之道終年旅店欲歸無糧往來呼冤情狀極爲愍惻而亦足爲干和之一端重臣筵稟內有分付道臣詳問江界論理狀聞之說而臣意則道臣江界亦非親審之事旣有六鎭邊將看審形便一番下詢則利害便否不待更査而自可曉然宜許先設慈城置吏管攝其餘三邑亦勿防限任其居接待民完聚次次設邑以爲安民固邊之道則國家幸甚生民幸甚臣於時政便同局外而事係國計民隱故衷情所激言不知裁伏願聖明不以人廢其言臣無任云云省疏具悉安州安興站郭山雲興站驛路凋殘之弊曾亦聞之爾疏又若此況今使行勅行冠蓋交織之時其所蘇瘼尤豈歇後乎爾疏後錄關問道伯仍以好箇救弊之策狀聞事令廟堂分付四郡復設事重關防除民弊爲蔘政禁斧斤闢草萊之道許之固可但民不加得於隣國而所謂聚散之輩必是困於誅求怯於侵督挈往之他轉入這間而然此所以有甲乙之論不能便卽歸一也旣問道伯勢將待其狀本之上來後處之矣
정조 19년
乙卯十一月二十七日辰時上御誠正閣諸承旨持公事入侍兵曹判書禁軍別將同爲入侍時行都承旨蔡弘履行左承旨李益運右承旨申耆左副承旨朴宗甲右副承旨金啓洛同副承旨李肇源記事官趙台榮假注書李章垕記事官馬思人記注官金良倜檢校直閣金勉柱兵曹判書李得臣禁軍別將柳孝源以次進伏訖上曰公事以次進對弘履讀奏慶尙監司李春永啓本柒谷府反庫事肇源讀奏江原監司李秉鼎啓本罪人金重昌平海郡到配事命書判付訖上曰李晩秀之除拜泮長今幾日而其間屢次登筵今始肅命雖兼帶之職未及肅謝之前非有先入侍後謝恩之命則固不敢登筵況實職乎國體所在萬萬駭然李晩秀登筵時率入承宣誰也肇源曰其時坐直承旨朴宗甲金啓洛及日記考出承旨李益運申耆也上曰竝遞差可也近來陞試科作太不近似故有所警飭矣因此自引尙稽肅命李晩秀事尤豈不痛駭乎敎益運等曰諸承旨旣遞解李益運朴宗甲申耆南公轍尹行恁李勉兢李肇源鄭尙愚分掌入道各其道內時在文蔭武彙分詳錄修成冊子以入而各人名下其年本居大小科年條入仕落仕顯祖顯族一一懸註可也益運等承命退出上敎得臣曰日前戶判之登筵時以爲本曹一庫年久鎖閉莫敢開見不知何物之藏在其中云矣其間果能開視云耶得臣曰果開庫而視之則只宋文正上疏一度云矣上曰宋子傳殆家家有之則一張疏紙豈有使人莫敢開庫之理哉俗忌之說誠皆誕妄矣院中所謂夜猫銀盃之忌亦此類也得臣曰臣則入直本院時必以銀盃飮之矣上曰卿之子年今幾歲而名則云何得臣曰名則相琮也年則三十五歲矣上曰予見其文而未見其相貌矣與相璜爲幾寸乎得臣曰六寸也上曰予以相璜爲是故人穉子平日視之以家人向來之疏駭妄極矣筵說至祕且嚴何敢以登諸章奏以爲發明之計乎右相老成人也豈與渠相較爲哉蔡弘遠亦兒看之矣其所叱責有若渠之父兄然辱莫大焉而渠實自取不亦宜乎於渠何惜而以其乃父之子故予甚吐歎也渠之地處豈可以二三其德乎得臣曰宣傳官之兼屬內禁衛自是祖宗朝成憲而近久廢閣矣今若遵守舊法實爲盛事而臣意則依故重臣朴文秀言無論宣傳官武兼部將守門將參下武臣則使之竝屬內禁衛原額食其祿而肄習武藝則其在激勸試士修明舊典之道實爲得當矣上曰禁軍別將進前陳達可也孝源曰宣傳官之兼屬內禁衛卽祖宗朝成憲而非但宣傳官內三廳被薦者必也一經禁軍然後始爲擬望於初仕者亦是孝廟朝受敎今若修明舊制則果爲盛事宣傳官武兼部將守門將參下五十九人竝屬內禁衛使於原額內食祿兼仕恐合事宜而宣薦則本以內禁衛筮仕仍兼內禁衛自無難便之端至於守部薦則抄付之法或欠愼密易致紛紜見今時帶守部參外姑先以各番禁軍中隨窠啓下此後則無論中庶擇其有地處好身手善弓馬者定其額數分排各番每都目以守部初仕各一窠從其久勤收用以爲激勸之地則庶有實效故敢此仰達矣上曰依爲之出擧條孝源曰近年以來宣薦之登科旣尠且取才入格亦小間有原額未充之時言念戎政誠爲疎虞此後人多窠窄則從自願屬之額外窠多人乏則以元禁軍推移塡充恐合權宜之道矣上曰依爲之出擧條孝源曰今此武臣參下之兼屬內禁衛實爲重宿衛勸武藝之道則額外壯勇衛比禁旅無異及除初仕之後亦依內禁衛例仍兼壯勇衛在所不已惟才是用之際初仕多寡有未可預料未必定其額數此則隨時增減今此五十九員參外本料區處之方則兵判旣登筵下詢處之恐好故敢此仰達矣上曰兵判亦陳所見可也得臣曰額外壯勇衛旣有傳命差備之重任況又宣傳官之兼帶則亦不宜置之於無料之科且壯勇衛及別武士之兼禁軍十人今若減下於禁旅則亦歸無料之科矣今此五十九員參外之本料合有區處之道以此移送使之無料而有料則亦合便合且虛司果之積滯莫甚於近來今日筵敎若是惻恒而銓曹實無對揚德意奉行區處之道矣祿科適有所餘訓鍊主簿或武兼加設幾窠以爲次次疏滯之道似合便宜而係是官制變通日後大臣及將臣登筵時下詢處之似好矣上曰依爲之都政當前問于大臣及將臣後卿亦論理卽爲草記可也孝源曰禁旅保擧之法自來申嚴而近來紀綱解弛卑賤無賴之類多有混入之弊言念戎政誠爲寒心此後則申飭各該番將禁軍取才收單之時必以有地處好身手者詳査許赴而如或有如前猥雜之弊則當該薦主各別嚴勘之意定式施行恐好矣上曰依爲之出擧條孝源曰禁軍甲冑之改造與修補各有年限而今則過限亦已屢年矣件件弊弊全不成樣不可不及今修補龍虎營旣無財力之可論而守禦廳今旣還屬本營此是龍虎營之舊營空置可惜今若依前移接卽今龍虎營則從便區處以爲修繕甲衣之資似好故敢此仰達矣上曰兵判亦爲陳達可也得臣曰禁軍甲冑之一時爲急果如別將所達龍虎營之空置亦涉可惜而始旣以闕下之稍遠移營則似難遽議還接舊營矣上曰別將之言好矣依舊換用以爲一擧兩便可也今因甲冑修補事有思得者古則各營門軍器新造後以新備之物種看品次進上該校之監董者論賞矣近來此規全廢未見新備軍器之進上未聞監董將校之請賞殊非古例此後申明爲之事分付各營門可也出擧條上曰右承旨入侍出榻敎台榮承命出與右承旨林濟遠偕入濟遠進伏上曰承旨自鄕上來後屢次除職予則示不忘矣有甚事故而一不入來乎濟遠曰適有身病近纔少差矣上曰朝家近方留意於用遠人之方欲成一副當規模故日前絲綸之間有所頒下者承旨想必聞知矣兩南素稱人才之府庫地望抱負允叶於公議者豈無其人而名姓不達於朝廷實無搜羅採用之路承旨或有所聞於平日者乎濟遠曰方今才學卓爾之人臣未之聞而設有所聞知者臣何敢薦人於朝廷乎上曰此不過過去之說也何不可之有乎濟遠曰以臣所聞見者言之安東居柳尋春卽故相成龍之後孫而年前鄕試臣爲考官於其所呈之券多批揮場而觀其行步言笑少無動色於此可知其所存矣其後爲小科矣今嶺人稱洛東三俊尋春卽其一也仁同居張胤宗故大司憲顯光之後孫而才行素著云矣上曰已通仕籍中亦有聞人乎濟遠曰前都事李萬運前佐郞南基萬俱有名稱矣上曰前此道臣之反面也多有說道者故予已稔聞其名矣肇源曰萬運卽元禎之傍孫聃命之孫雖有才識淸宦則恐不可矣上曰同副何以知之此皆偏黨之論也敎濟遠曰湖南亦有可用之人乎濟遠曰臣之此言殆近於誣一道而近來人才之寥寥莫甚於湖南矣其中長興進士魏伯珪素稱博識之人所著環瀛志百卷多有可觀者矣上曰此等之人自朝家不待道邑之薦拈出除官則物望果可以洽然乎濟遠曰伯珪之贍博又非蘇洙中之比而申景濬梁周翊皆不及矣雖擢置承宣之職足以堪當矣上曰蘇洙中侵辱先正云果然否肇源曰信然矣濟遠曰年前家禮源流書役時有聯句酬唱之事而臣亦作一句矣其時洙中之詩別無侵辱之語而以訛傳訛有此所聞矣上曰周翊曾在先朝時以戚里掖隷等說直陳於對策先朝聖德至化如日中天無容敢議而尙能敢言至此則況近日之世道朝象萬不及於先朝時而無一言槪及於時政得失其曰新從下土見聞未及云者自謀之心到老太工而特以從隗始之義優批除職矣其所具上冊子中銓官排望事差可之言其餘說弊之語都無模棱豈必危言而後方可謂之言乎近來風俗諱言太過遠方之人亦未免此套予甚慨然矣濟遠曰近來言事雖官師相規之尋常說去者必目之以挾雜或驅之以逆名故言路之壅閉職由於此矣上曰精則察夫二者之間而不雜也人無精一之工則安得免挾雜之歎也予久不見卿今聞奏對之言朝食之時已過而便使予頓忘腹中之虛乏也俄者所奏五人方欲自朝家招致卿須先往右相家傳諭後詳問其名實之如何而還奏可也命書傳敎曰昨筵以遠人收用之通融有下敎者旣發其端第欲時加提撕期於久必習熟而近來事若不別般加鞭決知其食效之難責言下大抵嶺人收用無出兩先正家有名無實反爲枳嶺人之一端云爾湖南則竝與似此塞責而闕焉予以搜訪人才夙夜慥慥方伯守令之反面也必問道內之有甚可用者以予所聞之慣於耳者欲試之則先從科目中求之前都事李萬運前佐郞南基萬爲先令該曹口傳付軍職使之上來來待其次宜求故家又其次旁及寒畯爲可故大司憲張顯光奉祀孫仁同幼學張胤宗故領議政柳成龍後孫尙州進士柳尋春長興進士魏伯圭亦令該曹口傳付軍職使之一體來待聞魏伯圭有所編環瀛志百餘卷云令內閣分付道臣使之上送畿如京師湖西亦無異於京畿爲士大夫之冀北而故家大族切未聞登科與從宦此則其所收攬至爲便易雖不指名槪及而政月在卽以人以地益加拔尤而用之政官待開門牌招開政先令入侍命退承史以次退出
정조 19년
行都承旨趙尙鎭坐行左承旨洪義榮坐直行右承旨林濟遠坐左副承旨李晉秀坐直右副承旨蔡弘遠坐同副承旨崔獻重牌不進注書趙台榮仕一員未差假注書李章垕仕直事變假注書鄭時善仕
정조 19년
蔡弘遠啓曰持平李儒修引避退待已至多日尙未處置事甚未安掌令洪受浩卽爲牌招以爲處置之地何如傳曰允
정조 19년
李晉秀啓曰御營廳將官來言今日本廳軍兵日次私習云矣敢啓傳曰知道
정조 19년
林濟遠啓曰右副承旨蔡弘遠同副承旨崔獻重今日不爲仕進竝卽牌招何如傳曰允
정조 19년
李晉秀啓曰九月二十一日日次輪對官十月初一日十一日二十一日日次輪對官十一月初一日二十一日日次輪對官十二月初一日日次輪對官竝來待五部官員及瓦署別提金兌煌軍器僉正宋堯熙內贍主簿鄭復曾尙衣別提康國愼義盈主簿柳有澤亦依下敎來待矣傳曰入侍
정조 19년
傳于林濟遠曰回榜武科壯元朴春遇今日肅拜云使之殿庭謝恩仍爲入侍
정조 19년
趙尙鎭啓曰吏曹判書沈煥之參判洪明浩依下敎來待矣傳曰入侍
정조 19년
以左議政兪彦鎬十二度呈辭傳于李晉秀曰安心調理
정조 19년
林濟遠啓曰承文院公事堂上李晩秀依下敎來待矣傳曰入侍
정조 19년
傳于李晉秀曰前翰林吳泰曾敍用口傳還付牌招入直
정조 19년
吏曹口傳政事檢閱單吳泰曾
정조 19년
吏曹口傳政事以宋欽書爲掌樂主簿
정조 19년
兵曹口傳政事副司直閔台爀李祖承
정조 19년
李晉秀啓曰今此皇曆京畿監營二件一件營上一件勅使所經邑分上黃海監營二件一件營上一件勅使所經邑分上平安監營四件一件營上三件勅使所經邑分上水原府開城府江華府廣州府江原監營忠淸監營全羅監營慶尙監營咸鏡監營各一件營上事自本院依例成有旨下送京各司應爲頒賜二十三件亦爲依前頒給之意敢啓傳曰知道
정조 19년
傳于李晉秀曰兩司呈告及引避退待人員許遞今日政差出
정조 19년
李晉秀以弘文館言啓曰本館下番姑降入直事甚未安今日政新除授玉堂待不批仍則牌招以爲推移入直之地何如傳曰允
정조 19년
李晉秀啓曰合辭許久闕啓事甚未安今日政新除授兩司諸臺竝待下批牌招何如傳曰允
정조 19년
有政吏批判書沈煥之進參判洪明浩進參議宋煥箕在外行都承旨趙尙鎭進以尹得孚爲大司諫吳鼎源爲司諫申史澳爲掌令金銑爲修撰宋翼孝爲副修撰李益運爲兵曹參判洪宅夏爲吏曹佐郞李英裕爲長寧殿令金在明爲敦寧主簿李奎象爲弘陵參奉鄭枻爲禮賓參奉沈憲永爲假引儀金鍾翕爲草溪郡守李光進爲雲峰縣監禮曹參議單李鼎德兵曹參議單梁周翊校書著作單李夢龍張漢玉爲愍懷墓守衛官禁府都事黃井彦繕工奉事朴宗雨相換金㙆爲持平
정조 19년
兵批判書李得臣病參判徐有大病參議梁周翊病參知鄭尙愚入直進行左承旨洪義榮進以安春君爲都摠管徐有秉爲宣傳官柳載河爲五衛將全膺舜爲忠壯將張鉉宅爲訓鍊副正同知單康德重副司直蔡弘履李益運李鼎揆朴宗甲金啓洛李肇源李升運申耆副司果金熙采尹悌東
정조 19년
以草溪郡守金鍾翕肅拜單子傳于洪義榮曰草溪之弊邑難付生手畿湖蔭倅口傳相換差送
정조 19년
李晉秀啓曰大司憲未差執義李龜雲掌令趙錫晦申史澳持平姜碩龜金㙆在外監察茶時之意敢啓傳曰知道今日政新除授臺諫在外人許遞前望單子入之今已夜深待開門牌招署經
정조 19년
臺諫前望單子入之大司諫徐美修司諫宋翼孝掌令李春輔持平李福潤落點
정조 19년
以京畿監司金文淳啓本殺獄罪人尹萬才獄事論列馳啓令該曹稟處事判付啓下刑曹爲旀道啓不但如此法理在所當恕卽令道伯決處後狀聞事分付爲良如敎
정조 19년
以全羅監司徐鼎修狀啓文烈公趙憲奉祀孫年歲居住開錄事判付內啓下禮曹爲旀待年滿卽爲調用事分付吏曹爲乎矣承傳官案以此判下措辭載錄以爲憑考竝以分付爲旀祀孫除職姑待年限何以示意文烈致祭祭文當親撰而遣承旨爲良如敎
정조 19년
傳于蔡弘遠曰近日持公事入侍生疎承旨判下多錯書雖以此狀啓觀之初仕承傳之應下吏曹者下禮曹以致銓曹之不知當該承旨推考
정조 19년
以江原監司李秉鼎啓本僞造傳敎罪人李軫發問目具格馳啓事判付內供招虛謊證據䵝昧豈可以其矣無倫蔑理之亂譫遽然登諸奏御文字乎道臣推考文案下送得其眞箇眞贓覓出僞造僞望然後具格狀聞爲良如敎
정조 19년
李晉秀以承文院都提調意啓曰奉上諭回咨今已撰出啓下矣正書安寶後別定禁軍馳撥下送于使行所到處以爲齎去之地何如傳曰允明日當到灣別定能走馬兵罔夜星火下送可也
정조 19년
李晉秀以吏曹言啓曰成均館博士洪宅柱受由過限未上來依例罷職何如傳曰允
정조 19년
蔡弘遠以吏曹言啓曰卽接掌樂院牒報則來十二月初六日宗廟社稷景慕宮臘享大祭時協律郞本院官員例爲進參而主簿二員俱未差無以推移卽速變通以爲擧行之地云莫重大祭協律郞當爲備員掌樂主簿李英裕金在明遷轉之代口傳備擬以入之意敢啓傳曰知道李英裕仍任可也
정조 19년
洪義榮以禁衛營言啓曰本營上番鄕軍自今十二月限丙辰十一月停番事定奪矣依前例新營京標下三十名替代入直火藥庫別破陣每番十名內從實數入直南別營兼別破陣六名守直來十二月初一日爲始輪回替代之意敢啓傳曰知道
정조 19년
洪義榮以御營廳言啓曰依備邊司啓下節目本廳移屬守御廳軍十一名隨其有闕盡數陞實之意敢啓傳曰知道
정조 19년
行都承旨趙尙鎭病行左承旨洪義榮坐直行右承旨林濟遠坐直左副承旨李晉秀坐右副承旨蔡弘遠緣故出同副承旨未差注書趙台榮仕一員未差假注書李章垕仕直事變假注書鄭時善仕
정조 19년
蔡弘遠以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
以香室景慕宮朔祭親祭受押單子傳于洪義榮曰依近例爲之
정조 19년
蔡弘遠啓曰新除授大司諫徐美修方在罷散中何以爲之敢稟傳曰敍用
정조 19년
以左議政兪彦鎬十三度呈辭傳于李晉秀曰不允批答
정조 19년
吏曹參判前望子入之黃昇源落點
정조 19년
李晉秀啓曰吏曹參判黃昇源牌不進推考傳旨纔已捧入而臘享大祭祭報府改修正入啓事命下之後如是違牌不卽擧行事甚未安更卽牌招何如傳曰允處義太過更卽牌招違牌勿爲呼望可也
정조 19년
傳于洪義榮曰來待陵官入侍
정조 19년
林濟遠啓曰京畿監司金文淳依下敎來待矣傳曰入侍
정조 19년
傳于李晉秀曰軍士房承旨入侍
정조 19년
傳于林濟遠曰來待有司堂上入侍
정조 19년
吏曹口傳政事草溪郡守金鍾翕楊根郡守兪彦錥相換
정조 19년
兵曹口傳政事以金敬身爲北虞候
정조 19년
蔡弘遠啓曰楊根郡守金鍾翕憲府則雖已署經諫院則大司諫徐美修獻納金若鍊正言金驥燦李鼎秉俱在外司諫宋翼孝牌不進無以擧行何以爲之敢稟傳曰一司除署經下送
정조 19년
傳于李晉秀曰更思亞銓處義似然吏曹參判黃昇源許遞俾伸廉隅
정조 19년
持平李福潤啓曰臣見識愚昧言議巽軟本不合於淸朝耳目之任而從前冒膺或緣副急適値署經有命召牌荐降義分是懼他不暇顧章皇出肅而第臣解由未出公格有拘暫膺雖因事會仍冒非所可論以此情勢其何敢晏然於臺次乎請命遞斥臣職答曰勿拘
정조 19년
李晉秀以弘文館言啓曰本館下番無他推移之員不得已以上番姑降入直之意敢啓傳曰知道
정조 19년
李晉秀以弘文館言啓曰新除授修撰金銑時在江原道原州地經筵入番事緊請斯速乘馹上來事下諭傳曰依啓
정조 19년
洪義榮以禮曹言啓曰來十二月初六日行長寧殿臘京大祭香祝來初一日當爲祗受而本殿別檢今方入直令有闕未差受香無人云本殿令有闕之代卽令該曹口傳差出以爲受香之地何如傳曰允
정조 19년
洪義榮以禮曹言啓曰來十二月初一日景慕宮朔祭親行時親臨省牲省器之節何以爲之敢稟傳曰依近例置之可也
정조 19년
趙尙鎭以漢城府言啓曰今十一月二十八日輪對官部官入侍時東部令徐謙淳所懷帳籍事體至爲重大而冒籍漏籍俱有當罪雖以通編所在大小推閱戶口現納之文觀之制法本意可以知之挽近以來紀綱解弛籍法紊亂每當式年京兆事目非不嚴密而漏戶虛戶之弊在在皆然甚至於京外詞訟戶口現納之法廢却不但訟民之視若尋常爲官長者亦不知有是規揆以法意寧不寒心今若定以期限申明嚴飭於京外無論大小詞訟必以戶籍粘連呈訴無戶籍者不許聽理則下戶小民憚於告官之路絶必爭先入籍決無漏戶之理籍法不期嚴而自嚴以此申飭似好故敢此仰達矣上曰爾言甚好出擧條令廟堂嚴飭京外而先令有司首堂所以有實效之方指一論理草記可也事命下矣聽訟衙門必先現納戶口自是法典所載而近來廢閣實有疎漏之歎漏籍之弊未必不由於此部官所達實爲根本之論聽訟之地先嚴此規則售奸之民庶可知戢而況京兆卽是版圖所掌之衙門當此式年成籍之時尤宜申明舊典從今以後廟堂關飭之外部內坊曲一一知委必自訟民爲始而歸重於籍政則可防前頭紊亂漏落之弊依此施行何如傳曰備局有司首堂卽一提學也朝筵問之對以未見批旨云矣觀此草記果然誤爲分付當該承旨推考批旨中旣曰廟堂又曰有司首堂則該府之替行亦涉不審該堂推考草記還給可也
정조 19년
李晉秀以二所巡廳言啓曰去夜二更一點量犯夜人出身徐興大執捉依例移送兵曹之意敢啓傳曰知道
정조 19년
李晉秀以兵曹言啓曰去夜二所巡廳犯夜被捉出身徐興大依更數嚴棍二十度之意敢啓傳曰知道
정조 19년
禮曹新皇帝大年號以明年爲嘉慶元年事皇曆旣已出來矣來丙辰年正月初一日爲始以此行用事知委京外何如啓依所啓施行爲旀祭享祝式中年號歲前釐正於香室儀軌以爲準祝時所用之地爲旀各道廟殿嶽海瀆前期傳祝處亦爲改書精封下送而慶基殿則新除守令奉詣濬源殿則新除守令中軍中奉詣而其餘諸道則各於正朝箋文差使員下去時奉詣傳于道伯別定附近守令以次傳致事下諭于各該道臣爲良如敎
정조 19년
觀象監啓目來丙辰年淸書考準九月十六日戊午下療病淸有無是白乎乃此等相左元非關係自前竝從書今亦依此施行何如判付啓依允爲旀二十四氣節候分刻與北京自有差速差遲之別而弦望時辰之無端相左必有推步之未盡照察嚴飭曆官査考後草記爲良如敎
정조 19년
禁府啓目義禁府都事沈逵北部令尹鉉東等原情云云傳旨問目內辭緣泛稱遲晩竝只刑推得情何如判付啓分揀放送爲良如敎又啓目南部令權熻原情云云傳旨內辭緣泛稱遲晩刑推得情何如判付啓分揀放送爲良如敎又啓目漢城府庶尹丁志德原情云云傳旨內辭緣泛稱遲晩刑推得情何如判付啓分揀放送爲良如敎又啓目戶曹佐郞沈誠之原情云云傳旨內辭緣泛稱遲晩刑推得情何如判付啓分揀放送爲良如敎又啓目漢城主簿尹應鉉原情云云傳旨內辭緣泛稱遲晩刑推得情何如判付啓分揀放送爲良如敎
정조 19년
左議政兪彦鎬十三度呈辭不允批答王若曰溫諭屢宣謂可回於卿志遜章復上奈未體於予心是豈求退之時耶殊非所望於前者惟卿廊廟宿望奎璧舊班粤自靑邸之初筵契遇旣摯遂致黃閣之重卜倚毗不輕矧玆艱虞之多端政宜輔相之協贊雷警於收藏之際乙丙之寢靡安民困於饑饉之餘庚癸之呼難慰國家之慶川至若爲賁飾太平關河之使星馳宜思漸次需接乃於擧國仰成之日遽有引疾乞退之辭雖疾病之沈綿不過無妄之祟奈機務之叢腔慨無同人之功眷遇實出尋常予方倚重辭遜已過十數卿胡若遺須聽敷心之言更軫鞠躬之道於戲貴進退之有義倘可深思宜誠信之相孚豈容多誥須體至意亟斷來章所辭宜不允故玆敎示想宜知悉弘文館校理金熙稷製進
정조 19년
行副司直閔台爀疏曰伏以臣卽伏見吏曹成帖以臣爲宗廟朔享獻官者第其爲任至重且大則以義以分豈敢爲逡巡之計而近患懸癕之腫不濃不潰症形危惡床席轉側亦至須人則享班駿奔其勢末由且今諸般藥試自多不潔雖欲强疾冒赴其於欠潔肅淸之地何目下病情事勢實無一半分自力之望不得已冒萬死仰籲伏乞聖慈特賜鑑諒亟令該曹卽爲付標以便公私之地千萬幸甚臣無任云云答曰省疏具悉疏辭許令該曹付標
정조 19년
乙卯十一月二十九日辰時上御誠正閣諸承旨持公事入侍兩陵官同爲入侍時行左承旨洪義榮行右承旨林濟遠左副承旨李晉秀右副承旨蔡弘遠記事官趙台榮假注書李章垕記注官金良倜記事官吳泰曾檢校直閣金勉柱順陵直長蘇洙中竣陵直長愼師浚以次進伏訖上曰公事以次進對義榮讀奏淸南防禦使李溏狀啓廣梁僉使高象得遭母喪事及平安監司金載瓚狀啓小坡兒權管朴敬琦罷黜事及委曲僉使金錫坤到防事及廣梁僉使高象得遭母喪事及平安兵使申應周狀啓植松萬戶李元喆到防事弘遠讀奏京畿監司金文淳啓本罪人尹萬才求禮縣發配事及全羅監司徐鼎修啓本趙光國興海縣到配事及罪人介禮物故事命書判付上曰禮兵換房出榻敎藝文提學尹蓍東牌招景慕宮朔祭祭文撰進事出榻敎命書傳敎曰臘享初欲親行以受香日之與國忌正日相値雖不得不命攝昨夜卽誓戒也晨起正衣取見祭報府執事官多不擇差甚至祭監監察空其名而書入該堂事極爲駭然吏曹參判洪明浩遞差前望單子入之待下批牌招使之改修正入啓又命書傳敎曰明日當由逌瞻門親行來十二月朔祭出宮時刻差晩待下敎詣閤執事官及侍衛軍兵從省約例齊宿亦依近例爲之事分付上曰北虞候令該曹口傳差出待下批明日辭朝出榻敎上曰陵官入侍洙中進伏上曰爾今年幾何洙中曰六十一歲矣上曰居在何地濟遠曰益山人也上曰予嘗一見爾面而依俙記得矣前此有登筵之事乎洙中曰年前待罪陵官時適當行幸之時暫爲入侍矣上曰爾之聲名曾已稔聞而今始見之像旣文明人亦慤實矣爾是鄕人也生民疾苦耳聞目覩必有櫽括於中者如有利民之策陳達可也洙中曰臣本魯鹵實無可達之辭矣上曰日後更當招問退去洙中退出師浚進伏上曰爾今年幾何師浚曰六十二歲矣上曰爾家何在師浚曰居靈巖矣上曰爾以善士見推於一鄕云其何以致此乎時政之得失生民之弊瘼如有所講究者一一陳達可也師浚曰臣知識蔑如嚴威之下不知所以仰對矣上曰退去以文字上達可也師浚退出濟遠曰臣自湖西上來屬耳一路民情見聞親切不避越位之嫌竊附周詢之義敢此仰達矣本道今年年事不但未移之夥多旣移而未食實者十居七八比之昨年殆有甚焉雖以災政言之二萬五千餘結之劃下者不爲不多而白徵之弊間多有之雖謂之挽近所無之凶未爲過語況昨年承癸丑大有之後今年在昨年慘歉之餘不獨內浦十三邑之爲尤甚右沿各邑之入於之次者直是五十步百步之間雖以田農稍熟米價不翔之故姑不至於驚心慘目而擔石之無收甁甖之俱空已自秋初同然來頭奠接之方誠非細憂第伏念荒政貴在不撓賙賑猶屬餘事不必遠引前例昨年湖民之不至捐瘠者凡係民役一切蠲減水陸交會舟車竝湊之地無所誅求任其行住則不待發倉救饑自可無顚連之患此乃昨年已然之驗也今年之歉旣浮於昨年而朝家所以待湖民者半不及焉還穀昨年條之若而災邑分數停退者雖出特恩而未蒙一視之澤者擧有向隅之歎當年應捧之還決知其不能準徵則新舊竝督理之所無適足爲撓民之大端而已臣於在鄕時已見流亡相續之狀顧今歲色漸窮民力益竭之際新糴未了舊逋竝發民安得奠其居乎一離其鄕去溝壑無幾如不及今通變則向後民事實有難言之慮臣意則無論尤甚之次邑昨年停退條姑許仍停雖稍實邑被災面里亦用尤甚之次邑之例然後庶可爲維繫衆心奠接厥居之道下詢廟堂從長稟處何如上曰豈待卿言已自春夏間以昨年停退之今秋難於竝督酬酢於繡衣詢問於廟堂而近於非時僉議不叶不得已中止又問於舊伯反面之日及至深秋不拘常格有所別諭而伊後民情傳說不一雖欲加停莫之適從月前分遣繡衣遍察右沿諸邑姑待復命後處之爲計際聞卿言果如所料今年湖西民事不敢一刻弛于心而眞箇民情果如許則尤甚之次邑之昨今被災處稍實邑之被災面里昨年未捧條令道臣詳察民情特許仍停事三懸鈴行會可也出擧條上曰藝文提學入來使之入侍可也台榮承命出與之偕入蓍東進前伏濟遠曰臣於牛禁一事有區區所懷臣之再昨年侍罪諫垣時以牛禁陳疏批敎申嚴至有行會諸道之命果於其時不無申禁之效矣法久漸弛宰殺依舊所謂禁條只行於民間而爲守宰者間有權屠濫宰之弊官廚無論市販殆遍除非皮筋角進排衙門則守令之無敢犯屠禁條自在而睯不畏法一至於此其在民事所關非細宰屠之弊臣於前疏已有所仰陳者今無容更事臚列而見今民間畜牛者絶少旣無糞田之望又失深耕之道況今歉荒之餘不無陳廢之慮申明舊禁實爲目下急務我東羊豕之屬不如中國之多産養老享先之需專靠禁肉則一切之禁雖難盡行於列邑而若其宰屠太濫販貿爲事之處不可不痛加禁斷以此意令廟堂關飭諸道何如上曰有司堂上一體陳達可也蓍東曰今因承宣所奏臣亦有仰達者故奉朝賀兪拓基爲慶尙監司時以大丘之非筋角需用之邑故守法甚嚴不得宰牛終至於氣虛成病故尙州牧許屠之規與大丘定式相換以爲調補之資又聞故參判洪錫輔爲平安監司時以農牛宰殺朝令所禁自到任至遞歸官庖撤屠而終不喫禁肉云古則道臣之執法猶尙如此當此牛畜漸耗之時列邑之當禁誠如承宣言知委諸道各別申禁似不可已矣上曰依爲之出擧條蓍東曰外閣以書籍衙門殿講與大小科場待令冊子專當進排而武臣講武經七書則自訓鍊院進排者亦是已例來頭若行漢學殿講則以老乞大擧行事出擧條矣老乞大卽司譯院主管冊子預爲分付該院如數待令俾無臨時窘急之弊何如上曰依爲之出擧條命蓍東先退蓍東退出上曰楊根郡守入侍出榻敎賤臣承命出與楊根郡守金鍾翕偕入鍾翕進前奏姓名上曰爾有顯族乎鍾翕曰奉朝賀臣金鍾秀爲十四寸矣上曰見其爲人極精明矣命退諸臣以次退出
정조 19년
乙卯十一月二十九日午時上御重熙堂軍士房承旨京畿監司入侍時左副承旨李晉秀記事官趙台榮記注官金良倜記事官吳泰曾京畿監司金文淳以次進伏訖上敎文淳曰來歲延勅之需皆令措備乎文淳曰不可不預備者方令申飭而勅行旣在年久之後故館宇修改之役最爲浩大云矣文淳曰本道支勅之需在前例以常賑穀會減而丁未年勅需米設始之初限十年始爲需用之意成置節目矣今年則不但未滿年限館宇及許多支勅之節專靠於勅米耗條則誠有不敷之慮館宇修理物力依前以常賑穀中從所入會減其他諸般需用以勅需米耗條會減恐合事宜故敢此仰達矣上曰依爲之出擧條命退諸臣以次退出
정조 19년
行都承旨黃昇源隨駕宿行左承旨洪義榮隨駕直行右承旨林濟遠隨駕宿左副承旨李晉秀隨駕宿右副承旨任希存隨駕直同副承旨蔡弘遠隨駕宿假承旨金勉柱守宮直注書趙台榮隨駕宿一員未差假注書李章垕隨駕直事變假注書鄭時善守宮直
정조 19년
藥房提調鄭存中行左承旨洪義榮啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
蔡弘遠啓曰大司憲未差執義李龜雲掌令趙錫晦持平姜碩龜在外掌令李春輔持平李福潤呈辭監察茶時之意敢啓傳曰知道
정조 19년
李晉秀啓曰備邊司郞廳來言今日賓廳日次而動駕相値不得來會云矣敢啓傳曰知道
정조 19년
洪義榮啓曰北虞候金敬身有明日辭朝之命而今日廳坐肅拜單子屢度催促今始來呈原單雖不得不捧入而事體所在極爲駭然推考警責何如傳曰允
정조 19년
洪義榮啓曰今日擧動時承旨當爲備員未差之代政官牌招開政差出待下批仍卽牌招察任都承旨趙尙鎭今日不爲仕進所當牌招而拘於廳規不得請牌何以爲之敢稟傳曰都承旨許遞與未差之代前望單子入之待下批牌招察任
정조 19년
承旨前望單子入之黃昇源任希存落點
정조 19년
傳于林濟遠曰侍衛軍兵毛具
정조 19년
以左議政兪彦鎬十四度呈辭傳于李晉秀曰安心調理
정조 19년
以司諫宋翼孝牌不進罷職傳旨傳于林濟遠曰只推
정조 19년
以柳英喆囚單子傳于林濟遠曰罷職放送
정조 19년
兵曹口傳政事以宋畊玉爲長寧殿令
정조 19년
傳于李晉秀曰經宿問安翌日問安勿爲之
정조 19년
以義州府尹沈晉賢狀啓憲書齎咨官卞復圭以鳳城將搜檢前不許出送故不得拿來事傳于林濟遠曰十月初祗受之皇曆至十一月旬前始爲發程稽緩之罪不可容貸欲爲捉來嚴治則城將許若以滯留皇曆淹傳上諭之罪措辭馳通捉來亦無不可而身爲邊倅朝令之下屢以不得擧行形止狀聞有若左袒咨官然者抑何委折乎當該灣尹越俸一等咨官之如是莫可犯有關國綱嚴棍猶屬失刑初旣逗遛末又稱托之罪令道臣捉來嚴刑取招狀聞擧行灣校及訓譯等亦令道臣嚴加懲治事卽爲分付
정조 19년
任希存以吏曹言啓曰今此景慕宮臘享大祭亞獻以前參判洪明浩塡差而時無職名令該曹口傳付軍職何如傳曰允
정조 19년
兵曹口傳政事副司直洪明浩
정조 19년
李晉秀以觀象監領事提調意啓曰弦望時辰之無端相左必有推步之未盡照察嚴飭曆官査考後草記事命下矣聚會諸曆官更加細推終未能査出其差誤之端誠甚可駭而大抵時辰之法六十秒爲一分而推步之際節候弦望若値三十秒以上則雖未滿六十秒亦以一分計之者卽是本監遵用之規也今此七月望値於夜子初初刻十二分三十秒十二月下弦値於寅正三刻三十秒故依例計用一分云我國曆法皆倣彼法而較之皇書旣有相左則當該曆官不可無警自本監從重施罰何如傳曰大抵提學得人然後監官監生輩小心於推步觀此草記雖曰一分之遲速弦望時辰之差異專田於渠輩不能詳審之致提調鄭好仁許遞前望單子入之以爲久任修擧之地可也
정조 19년
觀象監提調前望單子入之徐浩修落點
정조 19년
李晉秀以兵曹言啓曰今日景慕宮擧動時環衛軍兵當爲磨鍊而十月朔祭親行時外各營入直軍訓將都領排立入直善騎隊二十名別將率領逌瞻門外環衛東營入直軍三十名宮大門排立十一月朔祭親行時新營入直鄕軍及弘化銅龍門入直軍除營直除出御將率領排立冬至祭親行時弘化門集春營入直軍摠戎率領排立廣智營三十名宮大門排立餘皆置之矣今番則何以爲之乎敢稟傳曰禁將率弘化門集春營軍隨駕宮大門廣智軍三十名爲之挾輦軍金虎門軍三十名爲之可也
정조 19년
李晉秀以兵曹言啓曰宣傳官徐有秉素患痰癖之症當寒添劇時月之內無望供職呈狀乞遞實病旣如此則勢難强令察任今姑改差何如傳曰允
정조 19년
李晉秀以訓鍊都監言啓曰今十一月三十日景慕宮親行朔祭時因兵曹節目金虎門軍三十名除出將官率領挾輦侍衛廣智營軍三十名將宮率領宮大門外把守還宮後各還直所而竝待標信擧行之意敢啓傳曰知道
정조 19년
李晉秀以訓鍊都監言曰守禦廳移來敎鍊官三人內李昌孫卓佐一本局敎鍊官前已陞實梁廷藎見今有窠亦爲陞實之意敢啓傳曰知道
정조 19년
李晉秀以御營廳言啓曰今十一月三十日大駕詣景慕宮親行朔祭時依兵曹節目集春營入直軍四十名該入直哨官兪彦志待標信領赴于禁衛營都領陣而當夜宮墻外巡邏無以分排新營入直軍二十五名除出哨官李命源率領警巡之意敢啓傳曰知道
정조 19년
蔡弘遠以義禁府言啓曰禁推敎授等待出榜竝施解見任之律事命下矣庠試今已出榜時囚罪人金履喬李翊模李明淵等各笞五十收贖解見任別敍放送之意敢啓傳曰知道
정조 19년
乙卯十一月三十日未時上詣景慕宮擧動經宿入侍時行左承旨洪義榮行右承旨林濟遠左副承旨李晉秀右副承旨任希存同副承旨蔡弘遠記事官趙台營假注書李章垕記注官金良倜記事官吳泰曾檢校直閣李晩秀原任直閣南公轍檢校待敎徐有榘以次侍立上具翼善冠衮龍袍乘輿出交泰門永淸門明政門弘化門由逌瞻門日瞻門至齋室門外降輿入齋室少頃就板位行再拜禮訖仍詣廟內奉審後還御齋室上曰都承旨黃昇源更爲牌招駕前下敎上曰檢校直閣金勉柱假承旨差下駕前下敎命退諸臣以次權退
정조 19년
行都承旨黃昇源坐行左承旨洪義榮坐行右承旨林濟遠坐左副承旨李晉秀坐直右副承旨任希存坐直同副承旨未差注書趙台榮仕一員未差假注書李章垕仕直事變假注書鄭時善仕
정조 19년
任希存啓曰大司憲未差執義李龜雲掌令趙錫晦持平姜碩龜在外掌令李春輔持平李福潤呈辭監察茶時之意敢啓傳曰知道
정조 19년
傳于林濟遠曰吏兵房承旨持歲抄入侍
정조 19년
以左議政兪彦鎬十五度呈辭傳于洪義榮曰安心調理
정조 19년
傳于李晉秀曰在外禮曹參議許遞前望單子入之待下批牌招察任
정조 19년
禮曹參議前望單子入之蔡弘遠落點
정조 19년
李晉秀啓曰臣與同副承旨蔡弘遠伴直矣移拜禮曹參議伴直無人右副承旨任希存卽爲牌招何如傳曰允
정조 19년
任希存以弘文館言啓曰本館下番校理臣李基讓以本館秋冬等褒貶取稟於領事事今日晝仕出去之意敢啓傳曰知道
정조 19년
副司直李祖源疏曰伏以臣一病支離沈綿秋冬近幸少愈猶畏風寒此際見差社稷臘享亞獻官謹已往聽誓戒矣忽自昨夜寒熱交互頭目眩轉諸般症形種種添劇病狀如此莫重享事拜跪升降斷無其望玆敢疾聲呼籲冒入文字伏乞亟賜變通仍治臣瀆擾之罪以肅朝綱以安私分千萬幸甚臣無任云云省疏具悉疏辭許令該曹付標
정조 19년
景慕宮朔祭親行敎是時贊禮禮曹參判李敬一典祀官奉常正柳師模宮司令徐有豐執禮行副司直尹行恁執尊校理李基讓大祝廣州判官李始源祝史令李潢齋郞令趙命喆贊者引儀崔慶鎭謁者引儀李繼祜贊引引儀成殷柱祭監監察李宇炯
정조 19년
乙卯十二月初一日子時上行景慕宮朔祭入侍時行都承旨黃昇源行左承旨洪義榮行右承旨林濟遠左副承旨李晉秀右副承旨任希存同副承旨蔡弘遠記事官趙台榮假注書李章垕記注官金良倜記事官吳泰曾二提學沈煥之檢校直閣李晩秀原任直閣南公轍檢校待敎徐有榘以次侍立上具冕服御齋室親押訖出齋室詣神門外執圭就板位行祭時至上行再拜禮仍詣神位前三上香獻弊獻爵大祝讀祝訖就飮福位行飮福禮降復位行再拜禮詣望燎位望燎訖通禮跪啓禮畢還御齋室具翼善冠衮龍袍乘輿出日瞻門逌瞻門由弘化門明政門永淸門入交泰門還內上曰兵曹判書李得臣推考禁喧郞廳拿處挾輦把摠哨官攔後哨官皆令明日決棍駕前下敎還內諸臣以次退出
정조 19년
乙卯十二月初一日辰時上御重熙堂兵房承旨持歲抄入侍時左副承旨李晉秀右副承旨蔡弘遠記事官趙台榮記注官金良倜記事官吳泰曾以次進伏訖上命書傳敎曰吏兵批點下者皆捧傳旨上曰歲抄入之晉秀弘遠跪進之上曰從當點下承旨先退可也承史以次退出
정조 19년
行都承旨黃昇源坐行左承旨洪義榮坐行右承旨林濟遠坐直左副承旨李晉秀坐直右副承旨任希存坐同副承旨金祖淳未肅拜注書趙台榮仕一員未差假注書李章垕仕直事變假注書鄭時善仕
정조 19년
李晉秀以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
李晉秀啓曰卽者都摠府郞廳來言宣仁門開鑰時鑰匙缺傷不得開門云聞甚驚駭招致兵曹郞官使之躬往看審卽速改造以爲開門之地而門鑰事體何等嚴重不能審愼有此缺傷以致開鑰之不得趁時者事未前有萬萬駭然當該司鑰令攸司從重科治守門將及門考進去摠府郞廳所當重勘而本院請推之外無他可施之罰何以爲之敢稟傳曰允拿處
정조 19년
李晉秀啓曰兵曹正郞南達孫以藏氷司寒祭大祝今日受香而監軍單子不爲懸註至於受點事體所在誠極駭然原單子改付標以入而臣之矇然不察不勝惶恐當該入直堂上所當重勘而本院請推之外無他可施之罰何以爲之敢稟傳曰入直堂上聞是新除之人云推考郞廳拿處
정조 19년
以左議政兪彦鎬十六度呈辭傳于黃昇源曰不允批答
정조 19년
承旨前望單子入之金祖淳落點
정조 19년
傳于林濟遠曰當該有司堂上推考其委折問啓
정조 19년
林濟遠啓曰當該有司堂上推考其委折問啓事命下矣問于有司堂上李時秀處則以爲臣觸事昏謬尋常擧行之事輒皆顚錯屢勤誨飭惶懍靡措而至於三道道臣査事當初只憑道狀混淪草記已極昏錯而再次關飭之後其所報來成冊又不區別公私故使司吏往問於三道前道臣處則皆以爲旣自本道査報成冊何敢容喙云若欲更爲關問則成命之下擧行稽緩不得不只從成冊所報謄呈草記始旣不能詳細知委以致成冊之不爲區別終又混同草記自歸於錯謬之科由前由後莫非臣罪問啓之下震越俟勘云矣敢啓傳曰査事非大事所可寒心者重臣之汨於弊習道道人人豈皆無甚彼此屢勤筵敎每復全謄書入名以旬宣爲任而無不犯科朝廷之羞恥果何如人數旣多則勢將乍勘旋敍烏在其懲一勵後之意乎且以重臣奉公道理言之區別用處之公私詰曰格式之如何可勘者請罪可恕者拔之使命令示信當者知懼然後始可謂粗修有司之責而憚於存拔之際重其開口之難一査再査惟以混淪二字爲究竟法者果當乎否乎觀此對辭遍問於前伯云而前伯未必皆在京則亦未免一言之差今此之敎豈但爲現告一事此弊未改後弊何言乎
정조 19년
以京畿監司金文淳狀啓前掌令張錫胤今年誦詩傳一經緣由馳啓事傳于李晉秀曰更於來年臘月狀聞事回諭
정조 19년
以忠淸監司柳焵狀啓禮山縣監之代令該曹擇差下送事傳于李晉秀曰今年湖西該邑爲尤甚令該曹拔例口傳擇差待下批當日辭朝仍令給馬下送
정조 19년
吏曹口傳政事以朴宗羽爲禮山縣監
정조 19년
林濟遠以戶曹言啓曰曹中各樣物種歲末遺在依例別單書入之意敢啓傳曰知道
정조 19년
林濟遠以漢城府言啓曰今乙卯年獻民數時京中八道戶口摠數抄錄入啓而濟州三邑民數姑未上來矣海島之往來遲速有難預料不得一時磨勘此則待其上來追後添錄之意敢啓傳曰知道
정조 19년
李晉秀以禁衛營言啓曰依下敎挾輦把摠南宮玾哨軍申大益決棍十度之意敢啓傳曰知道
정조 19년
李晉秀以濬川司言啓曰因西部都事鄭文綏所懷批旨內令濬川司稟處可也事命下矣石橋處在西郊至近之地橋樣自來狹小沙土從以壅閼每當行幸苟然牽補所見之可悶誠如所懷內辭意合有變通之道而濬川事目中城內各處川渠橋梁疎鑿修補等節令三軍門分當擧行而已至於城外勿論川渠與橋梁元無分授之事而或値動駕之時每自當部及營繕擧行矣今亦依此例令京兆繕工監往復看審從便補築仍令待解凍疎鑿水道俾無更致壅閼之患何如傳曰橋在畿營門前令畿伯此後專掌疏築之役係是部字內所入物力區劃可也
정조 19년
同副承旨金祖淳疏曰伏以臣早竊科第歷揚淸華年未三十遽躋頂玉之列一念兢畏若隕淵谷果然殃咎所積獲怒神明外除踰朞又失所怙俯仰穹壤此何人斯抑臣痛冤悔恨有萬倍於人者臣之膺專對之行也臣父方在西邑自還渡鴨江之後復命是急星夜疾驅不敢爲一日遲留之計暮而歷覲朝而辭出於是時低回眷戀不覺涕泗之交逬但以一言慰之曰謹當遄圖省覲以爲倚閭之望矣還朝以來荏苒時日未克遂意而承明之直廬方淹黔婁之歸心未動是因臣誠孝之淺薄而及聞病報蒼黃登途則未盡一日之程遽作戴星之行病不能嘗藥歿不得面訣爲子不孝孰甚於此乎苟使臣不出仕路則臣雖不肖亦當昕夕左右少盡人子之職而終身不瞑之痛恨亦不至於若是之甚矣臣之冥頑自知木石之不若而三霜倏過一縷尙保食息被服復同常人而孤露之悲風樹之慟觸境觸事肝摧腸絶復安有飄纓結綬馳逐榮途之心哉此際銀臺之命忽下於千萬夢想之外庚牌儼臨驚惶感咽不能自已臣之逖違天陛亦已三年于玆矣重入脩門一覲耿光豈非臣之至願而況殿下之於臣成就陶甄卽亦顧復之恩則區區寸忱尤欲以未報於父母者移事於聖明而第臣虛脆之質六年之內荐罹巨創喪威震剝之中重嬰奇疾種種危惡之症指不勝縷而積聚痞結榮衛銷鑠方在壯盛之年而便成癃痼之狀雖荷造化生成之恩得保殘喘於苫塊之餘亦自審不堪復廁於驅策之用而加以感冒之氣當寒倍添跧伏床席宛轉叫楚束帶供職非所可論召命之下承膺無路玆敢冒陳短章仰懇於天地父母之前伏願聖慈俯垂矜諒憫臣悲苦之情憐臣疾痛之呼將臣所帶職名亟賜汰免以遂微分不勝幸甚云云省疏具悉爾其勿辭察職
정조 19년
左議政兪彦鎬十六度呈辭不允批答王若曰以諭以綸已盡挽歸之意愈往愈摯又何求退之勤恐未喩於前言且更申其餘蘊顧今時正屬多事而卿身豈可自私國計空疎仰卿措劃民力困瘁要卿救蘇人心之浮淆期卿以鎭安磐泰朝論之携貳勉卿以調劑甘酸十月之雷其殷卿宜盡燮理之責三事之務多滯卿宜思振刷之圖諸大臣之協寅卿宜同德而交濟予寡人之闕失卿宜勤攻而無遺是皆予所望於卿卿亦宜自任如是況胄筵一見之後知卿旣深及台扉重卜之辰倚卿亦重爲有秉執予於卿推以赤心遂成遭逢卿事予至于白首今胡以一時微疾遽有此屢度呈辭始爲卿憂太醫珍劑之絡續更勉卿起備堂承宣之臨存未盡相孚之方予雖自愧有何可去之義卿必欲歸於戲此政何時可以出而仕矣如其難强亦宜臥而治之卿須卽起造朝毋致相持多日所辭宜不允故玆敎示想宜知悉弘文館校理李基讓製進
정조 19년
乙卯十二月初二日辰時上御重熙堂左副承旨入侍時左副承旨李晉秀記事官趙台榮記注官安經心記事官吳泰曾以次進伏訖上命書傳敎曰承旨前望單子入之待下批牌招察任上曰承旨以金祖淳頒布牌去來斯速爲之事分付賤臣承命出傳命退承史以次退出
정조 19년
行都承旨黃昇源坐行左承旨洪義榮坐直行右承旨林濟遠致祭進去左副承旨李晉秀坐右副承旨任希存坐直同副承旨未差注書趙台榮仕一員未差假注書李章垕仕直事變假注書鄭時善仕
정조 19년
黃昇源啓曰同副承旨金祖淳今日不爲仕進卽爲牌招何如傳曰允
정조 19년
傳于李晉秀曰同副承旨聞有實病許遞前望單子入之待下批牌招察任
정조 19년
黃昇源啓曰故領議政忠憲公徐命善家遣承旨致祭事命下矣何承旨進去乎敢稟傳曰右承旨進去
정조 19년
林濟遠啓曰臣濟遠以故領議政忠憲公徐命善致祭進去下直之意敢啓傳曰知道
정조 19년
傳于任希存曰當寒滯囚之弊不可不念在外禁堂許遞前望單子入之待下批先開坐後謝恩
정조 19년
知義禁前望單子入之金尙集落點
정조 19년
任希存啓曰卽者義禁府都事來言時囚捧供令次堂擧行事命下而知義禁徐有防赴燕李祖源身病猝重只有李致中一員不得備員開坐云知義禁李祖源卽爲牌招何如傳曰赴燕及有實病人許遞前望單子入之待下批牌招開坐
정조 19년
禁府堂上前望單子入之知義禁韓光綮同義禁姜彝正落點
정조 19년
以左議政兪彦鎬十七度呈辭傳于洪義榮曰安心調理
정조 19년
禮曹來丙辰年正朝望闕禮習儀吉日令日官安圭祥推擇則今十二月二十二日爲吉云正日擧動則依前例自政院臨時稟旨擧行何如啓傳曰依所啓施行爲旀自來年正朝望闕禮儀節當有添入條件勅行出來若欲取見儀註則尤莫若預爲整備雖非是也表旣各封則賀亦當兩行行用議註中添入啓下後載之同文彙考又以一件錄置譯院以備需索之資爲旀拜表日欲爲下敎而時則係是正朝之前姑待之矣拜表儀註亦然卿其竝以知悉爲旀至於勅行出來迎勅書後行禮節次儀註亦當預爲留意備置精謄待牌文出來付之問禮官之行使彼人無或可否於禮儀之間實合事面爲良如敎
정조 19년
禁府啓目兵曹佐郞李燾原情云云傳旨內辭緣泛稱遲晩刑推得情何如判付啓附過放送爲良如敎又啓目禁喧郞廳呂駿永原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓附過放送爲良如敎又啓目都摠都事李仁榮守門將崔命柱等原情云云傳旨內辭緣泛稱遲晩李仁榮段所當請刑是白乎矣都摠都事勿爲請刑載在大典通編議處爲白乎旀崔命柱段刑推得情何如判付啓竝只附過放送爲良如敎
정조 19년
副校理洪秀晩疏曰伏以臣母素患癖積胸痛之症卽四十餘年貞疾也每當寒候苦歇無常方其衝膈之際水飮不下呼吸難通重以年來癃衰忒甚筋力綿綴長在床褥寧日恒少乃於日前本病觸寒添劇食飮全却轉側須人晝宵叫苦殆不省物又況譫語盜汗寒熱等諸般之症一時兼發臣無他兄弟在傍扶護衷情煎迫實無暫時離捨之望此際供職非所可論玆敢疾聲呼籲於天地父母之前伏乞聖慈俯垂諒察特遞臣所帶職名俾得專意救護焉臣無任云云省疏具悉爾其勿辭
정조 19년
前持平李敬臣疏曰伏以臣以遐土枳廢之蹤得蒙湔滌之恩已半年于玆矣一心感惶尋常耿耿欲效涓埃每思糜粉苟有芹曝之愚於犬馬之衷則其安敢以越俎之嫌以自阻於愛戴之天哉臣伏見近年朝家之蠲恤於民者多矣雖在無事之時國用之不敷已可推知而況今燕行繼發彼使將至則國用經費人皆慮之臣於大學所謂生財之道有所竊取而仰瀆焉伏乞聖明特垂澄省焉今日朝野侈靡之俗乃傷財費貨之一大弊源也其所矯救之方固不可容易議到而至若銀之爲貨飢不可以爲食寒不可以爲衣而又不如銅鐵之周於鑄造切於器用則雖使吾民不得用一銖半星固無所關於民生日用之需而惟彼閭巷之間佩服之物莫不以是爲尙如刀粧鞍飾環佩簪珥之屬以有限之出爲無窮之費其貨漸貴其價漸登年年燕行貨取甚艱以至日前使行之發一兩銀價至錢四兩有餘之多而猶不得充其入苞之數其所貿來於燕市如藥材錦綺之類乃公私之不得不用者而其價之倍蓰日漸一日財安得不竭而民安得不貧也臣請以周禮司市之職以政令禁物靡之意卽令禁斷國內雜用佩飾之銀只令與錢相準通行爲泉則民之所用銀不如錢國之所儲錢不如銀民間之銀自當盡歸於公府如此則下可以除帶牛佩犢之弊上可以爲皮幣珠玉之需便在目前而自燕貿來物價又當減四之三焉其爲益於民而裕於國者爲如何哉請令有司之臣更加討論潤色以爲同貨斂賖如成周泉府之制焉至於産銀之鄕則常貢之外增價貿取以勸其産之之道者亦一權宜之不可已者也又伏念國家還餉之設蓋原於漢時常平之制穀賤則增價而糴穀貴則減價而糶者乃其法意之本也今不爲然而只爲春散秋斂以取其耗者蓋以春穀當貴秋穀當賤故也而年歉則穀之爲貴自秋已甚年豐則穀之爲賤到春猶然穀賤之春則民之受還已非其願穀貴之秋則官之捧還鞭撻是用民之所以怨咨於斂散之制者幾無異於靑苗之貸民取息然則耿壽昌增減其價以益其民之制乃反爲王安石子母其錢以損其下之法此豈非循習而不知所以懲於宋而倣於漢者乎今我一國地方亦自闊遠而南北東西土各異宜南稔則北歉峽穰則沿荒未有四方俱有之年亦未有四方俱無之歲古人所謂豐歉流行處處代有者是也臣請以米價之低仰於豐歉者以明其糶糴之術惠於民而益於國者豐年之地則一斛米價爲錢二三兩歉歲之處則一斛米價爲錢七八兩糶之於七八兩之處糴之於二三兩之地則雖或減於糶而增於糴以惠其民猶足以糶之一斛移而爲糴之二斛則審矣南北沿峽皆是國家之儲則亦何必北局於北南滯於南不復視其沿峽之豐歉而以行其糶糴之術哉此劉晏所以見錢流地上者只是明於糶糴之術者也今若以是較之於斂散取耗之制則其所以利害之懸損益之判有不待辨說而明矣以彼爲此易於反掌只在於我殿下一轉移之間也又伏聞古之兵車出以井地以其地之廣狹爲其兵之多寡者如千乘萬乘之稱可見也然則三代之時受田於官爲農於野者亦不待上之驅使而皆自爲兵矣降及後世井田旣廢兵制亦紊如漢之羽林唐之彍騎與農相分更無所寓則下有招募之擾上有豢養之費已不及古昔盛時而至我聖朝受命之初乃有公卿子弟皆令城守之制其爲軍丁之地者可謂嚴矣而法意太峻久難遵守士夫子弟之以詩書爲業者勢不可使之從事於行伍之間則一世之人乃皆以是爲慕雖身閑弓馬手執決拾者初不以偏伍爲拔跡之地只欲以登第爲立身之階者習而爲俗漸而成風以至今日恬憘之極則雖遐鄕編戶之賤苟有貲産之粗可支吾者雖費百金之賂恥爲一卒之役故吏緣爲奸民皆破産或有不免一入隊伍則鄰里擯之不與同居骨肉絶之羞與爲類蓋以日後逃故之時必侵其隣族故耳軍丁是執干戈衛社稷之事而人之賤之胡至此極也爲今之計當倣古昔兵有所寓之意而今之可據而爲寓者只有式年戶口之籍是也爲籍之時上自公卿下至遐荒氓庶若是讀書之家則必書文字於其籍之上若是業武之家則必書武字於其籍之上其武戶子弟則內而隷於五軍門外而隷於所在營兵必先習其坐作閱其擊刺以觀其才藝智謀足可爲百夫千夫之長而後始以許赴武擧之意爲帖以給以爲拔跡登薦之階而更無從中橫出以入仕路之路則軍丁之役豈復見賤於人者如今日之事也戶之所存軍亦隨以今日戶口之多復何患軍丁之不足哉假令邑之爲萬戶者雖文勝士多之地其爲文戶者必不過七八百戶而外是者當爲武則一戶一丁不亦夥然於充額之數哉臣嘗讀周禮大司馬之職春而振旅夏而茇舍以至中冬之敎大閱則振鐸鳴鐲車趨徒作者皆所以敎師旅而習戰陣者也今我國俗恬於昇平逸於無事其爲閫帥於四方者皆不能一擧大閱之事者今已數十年之久則不敎之卒將安所用哉周家文武之餘成康之世豈非其久安長治之時而其所不忘於戰陣之事如上所陳則豈以今日之安而不思所以作車徒而修戰法也又念上項文戶子弟則內則案付四學外則案付鄕校使彼敎授守令或講而問亂或試而較藝必知其人之可用於國而後始以許赴文科之意爲帖以給以爲赴試錄名之符則初可以除設場時亂入相蹂之弊後可以無坼榜時非才倖得之患矣此法之行不惟可以修軍政且可以爲興學校則此豈非我國家竝用長久之術哉臣又聞農者本也商者末也農旣有稅商豈無征也此聖王征商之法如周家九賦之中關市之賦是也今我國家征商之法視古太略故人皆趨末民不務本一人耕之十人聚而食之年雖少登米亦翔貴目今都民艱食之弊職由於抑末之政有所未盡故也今以臣所居之地言之乃北路魚藿所由出之道也一境之中閭里之氓年過十歲纔足以操鞭而驅馬則爭趨海曲貿出魚藿長立於路終年游食或有從事畎畝食力耕種者則以逸鄙勞以漓笑淳擯而不齒羞與爲伍海岱之間民物之俗本末之倒置已極可惋田野將安得闢而風俗將安得淳哉旣可見遠亦可推臣愚以爲商賈所出之地皆設關門之征以司貨賄之出入而若其貨之不出於關者則擧其貨罰其人如周時之制以此關市之征替省其地農民一分之賦以示扶抑之意於本末之間則八域含生孰不仰體我聖上賤賈重農之意捨其末而趨其本哉若使四方逐末之人關不譏而市不征不知所以禁虣而去盜則民食終不得不艱民俗終不得不薄此豈聖世之所願有者也此等所陳乃今日急先之務臣今不敢遠引堯舜三代以誦之於殿下之前而先爲此區區數條者亦何敢以堯舜三代爲高遠不可及而然哉設欲法堯舜三代則必先由此而後乃可以至於彼者如孟子論王道則先言制民之産曾子論治國平天下必言生財之道者也臣之所處本不敢仰干於朝廷議論之末而如右縷縷亦一草野之有懷必達者故乃敢陳之瀆撓至此益切悚惶臣無任云云省疏具悉所陳民弊令廟堂稟處
정조 19년
乙卯十二月初三日辰時上御重熙堂軍士房承旨入侍時左副承旨李晉秀記事官趙台榮記注官金良倜記事官吳泰曾以次進伏訖上曰左承旨入侍出榻敎賤臣承命出傳行左承旨洪義榮進伏命書傳敎曰日前左相批與別諭有申及者今日豈可虛過乎故領相忠憲公家遣承旨致祭祭文親撰以下矣上命退承史以次退出
정조 19년
行都承旨趙鎭寬坐行左承旨李益運坐右承旨申耆坐直左副承旨李晉秀坐直右副承旨任希存坐同副承旨李肇源坐注書趙台榮仕一員未差假注書李章垕仕直事變假注書鄭時善仕
정조 19년
李晉秀啓曰大司憲未差執義李龜雲掌令趙錫晦持平姜碩龜在外掌令李春輔持平李福潤呈辭監察茶時之意敢啓傳曰知道
정조 19년
任希存啓曰御營廳將官來言今日本廳軍兵日次私習云矣敢啓傳曰知道
정조 19년
傳于李晉秀曰左承旨軍士房承旨入侍
정조 19년
傳于李晉秀曰考績當月政曹當爲備員且以禮待山林之道言之考績前使之上來亦近文具吏曹在外參議許遞與參判前望單子入之旬前連値齋日過臘享後則依近例屬司貶坐勿拘齋日爲之事分付吏判聞有實病姑爲給由所帶衙門旬後考績而內閣提學俱備內外閣貶坐亦於限內爲之直閣待敎中須有一員然後可以磨勘云則更令微稟各司貶坐亦令吏兵曹嚴飭
정조 19년
吏曹堂上前望單子入之參判黃昇源參議尹行恁落點
정조 19년
傳于任希存曰貶坐當前刑曹參判前望單子入之待開門牌招察任
정조 19년
刑曹參判前望單子入之趙尙鎭落點
정조 19년
傳于李晉秀曰左承旨右承旨聞有實𧏮許遞
정조 19년
傳于任希存曰承旨前望單子入之
정조 19년
傳于任希存曰新除授承旨待下批牌招察任
정조 19년
承旨前望單子入之趙鎭寬申耆李肇源落點洪鳳周添書落點
정조 19년
李晉秀啓曰新除授承旨洪鳳周年限已過時在全羅道南平地何以爲之敢稟傳曰許遞前望單子入之待下批牌招察任
정조 19년
傳于申耆曰發遣吏郞諸執事淸齋與否摘奸以來
정조 19년
以左議政兪彦鎬十八度呈辭傳于李晉秀曰承旨敦諭
정조 19년
諭議政府左議政兪彦鎬卿之引入凡幾日矣卿之尋單又幾遭矣敦勉之批幾已罄悉辭遜之意猶復懇摯豈予敬禮之未盡而然歟抑予誠意之不孚而然歟顧今世道朝象靡所底定民憂國計若無津涯而元輔端揆俱以耆耋之年難責筋力之事弘濟之任非卿莫可寡躬之所倚毗者果何如也朝著之所想望者又何如也廟謨之委屬待卿而裁決國綱之解弛待卿而整肅以予如渴之心豈或捨卿以卿體國之誠豈忍棄予設有可去之義此非其時設有難强之症固宜自力況又決退之無義而宿疴之向復者乎予之所以起卿於多年遜荒之餘者亶出於委任仰成之意則一朝許副理所必無上下相持悶國體之損傷時日漸久愧予誠之淺薄玆遣喉舌之臣更敷心腎之諭卿其亟斷來章竢間簉朝庸副予日夕凝佇之至意仍傳曰敦諭政院旣撰進右副承旨卽爲往傳
정조 19년
任希存啓曰臣敬奉聖諭馳往傳諭于南部鑄字洞薰陶坊契議政府左議政兪彦鎬所住處則以爲狗馬賤疾淹延累朔長單請急殆近二旬而微誠未格懇辭莫遂病裏惶悶如添一病猶且屢瀆而不知止者誠以疾痛之極必呼父母卽物之恒情而乃若情之切勢之迫則有不可畏其嗔責而緩於呼號而然也每當呈告之時怵惕悚凜若無所容而然其日夕祈免之忱則又不翅如赤子之望哺於慈母也迺者銀臺之臣臨宣聖諭首尾二百五十有餘言所以慰諭而責勉之者諄複鄭重敻越尋常有非如臣無似所敢承當者臣伏地莊誦驚惶感激有淚被面益不省措躬之所也第臣病狀曾於疏單之籲略暴其一二而目今症形無減有加飢肉銷脫而豎脚不得神精眩怳而出言無次最是頑痰凝結水飮亦不順下胃氣虛陷呑嚥輒致嘔逆凡此諸症實非時月之內所可望其獲蘇者苟使臣有一分可强之勢則前後恩諭之下豈敢不思所以仰承德意之萬一哉倘蒙慈覆之天曲加哀憐俾得卸却重負一意寬調則庶幾少延殘喘卒承生成之澤區區至願惟此而已精爽飛越言不知裁祗切兢隕戰灼之至云矣敢啓傳曰知道
정조 19년
乙卯十二月初四日午時上御便殿軍士房承旨入侍時左副承旨李晉秀記事官趙台榮記注官金良倜記事官吳泰曾以次進伏訖上曰廣州留守入侍出榻敎賤臣承命出與廣州留守徐有隣偕入進伏上曰左承旨與京畿監司入侍賤臣承命出傳行左承旨洪義榮京畿監司金文淳進伏上敎文淳曰列邑還穀之捧上方至何境云耶文淳曰連見諸邑所報則今年條幾盡收捧而甲寅條今方次次捧上期於歲前畢捧云矣上曰公都會何以爲之耶文淳曰今日是合試矣上曰試官誰也文淳曰楊州牧使申獻朝都事趙得永矣命義榮書傳敎曰保障重地百弊蝟集民之懸罄餉亦枵然今番出鎭之擧豈但爲省冗汰繁正爲一方蘇殘救瘼趁今更張之時若不爲別般便民峙餉之政眞所謂地利不如人和留守姑令在京登筵條陳後下去矣今日入侍以情地之難安終不出擧條而聞其所欲陳之槪略毛髮絲毫無非弊瘼旣聞之後豈可一刻因循以阻府民來蘇之望乎還營後須以狀啓一一條列登聞事令廟堂嚴飭行會若復不爲則大非爲民勤詢之本意竝以此意行會文淳曰廣州肆覲站撥將今秋冬等褒貶旣已分司之後依華城例自該府擧行恐合事宜故敢此仰達矣上曰依爲之出擧條命退諸臣以次退出
정조 19년
行都承旨趙鎭寬社稷獻官受香進去左承旨申耆坐右承旨李晉秀坐左副承旨任希存坐直右副承旨李肇源坐直同副承旨李鼎德在外注書趙台榮仕一員未差假注書李章垕仕直事變假注書鄭時善仕
정조 19년
藥房提調鄭存中副提調趙鎭寬啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
李晉秀啓曰來初五日朝參日次而國忌正日相値頉稟之意敢啓傳曰知道